b'\n_START_ARTICLE_\nAntrosios harmonikos generacija\n_START_PARAGRAPH_\nAntrosios harmonikos generacija (AHG, dar vadinamas da\xc5\xbenio dvigubinimu) \xe2\x80\x93 netiesin\xc4\x97s optikos rei\xc5\xa1kinys, kurio metu netiesin\xc4\x97je med\xc5\xbeiagoje yra sugeriami du fotonai ir akimirksniu i\xc5\xa1spinduliuojamas vienas, dvigubo da\xc5\xbenio (dvigubai ma\xc5\xbeesnio bangos ilgio ir dvigubos energijos) fotonas._NEWLINE_Pastaruoju metu AHG jau pradedama taikyti biologiniuose tyrimuose. Konektikuto universiteto mokslininkas Paul Campagnola su komanda pritaik\xc4\x97 gyvose l\xc4\x85stel\xc4\x97se esan\xc4\x8di\xc5\xb3 molekuli\xc5\xb3, kuriose pasirei\xc5\xa1kia da\xc5\xbenio dvigubinimas, atvaizdavimui (pvz., kolagenas). Tuo tarpu Joshua Salafsky tyrin\xc4\x97ja galimyb\xc4\x99 pa\xc5\xbeym\xc4\x97ti l\xc4\x85steles antr\xc4\x85j\xc4\x85 harmonik\xc4\x85 generuojan\xc4\x8diomis med\xc5\xbeiagomis, kad b\xc5\xabt\xc5\xb3 galimyb\xc4\x97 tiesiogiai steb\xc4\x97ti vidinius l\xc4\x85steli\xc5\xb3 poky\xc4\x8dius.\n_START_SECTION_\nIstorija\n_START_PARAGRAPH_\nAHG pirm\xc4\x85 syk\xc4\xaf pademonstruota 1961 m. P. A. Franken, A. E. Hill, C. W. Peters ir G. Weinreich Mi\xc4\x8digano universitete. Tai tapo \xc4\xafmanoma tik po to, kai buvo i\xc5\xa1rastas lazeris, galintis skleisti intensyvi\xc4\x85 monochromatin\xc4\x99 \xc5\xa1vies\xc4\x85. Autoriai, naudodami rubino lazer\xc4\xaf (694 nm bangos ilgio), padvigubino spinduliuot\xc4\x97s da\xc5\xben\xc4\xaf kvarco bandinyje, sugeneruodami 347 nm bangos ilgio bangas. Spektrometru, kuris fiksavo \xc5\xa1viesos intensyvum\xc4\x85 fotografiniame popieriuje, jie u\xc5\xbefiksavo dvigubo da\xc5\xbenio bangos generacijos fakt\xc4\x85. \xc4\xaedomiausia, kai jie pateik\xc4\x97 straipsn\xc4\xaf \xc4\xaf \xc5\xbeurnalo \xe2\x80\x9ePhysical Review Letters\xe2\x80\x9c redakcij\xc4\x85, silpnai besimatantis antrosios harmonikos ta\xc5\xa1kelis fotografiniame popieriuje redaktori\xc5\xb3 buvo retu\xc5\xa1uotas kaip nereikalinga detal\xc4\x97. Taigi, straipsnio iliustracijoje v\xc4\x97liau atsirado rodykl\xc4\x97, rodanti, kad \xc4\x8dia tur\xc4\x97t\xc5\xb3 matytis u\xc5\xbefiksuota antroji harmonika.\n_START_SECTION_\nTaikymai\n_START_PARAGRAPH_\nAHG pla\xc4\x8diai taikoma lazeri\xc5\xb3 pramon\xc4\x97je bei mokslin\xc4\x97se laboratorijose. Tai pats efektyviausias i\xc5\xa1 vis\xc5\xb3 parametrini\xc5\xb3 da\xc5\xbeni\xc5\xb3 keitim\xc5\xb3, d\xc4\x97l to, naudojant niodimio lazerines sistemas, spinduliuojan\xc4\x8dias 1,04\xe2\x80\x931,06 \xce\xbcm bangas, galima nesunkiai dideliu efektyvumu (iki 60\xc2\xa0%) infraraudon\xc4\x85 koherentin\xc4\x99 spinduliuot\xc4\x99 pakeisti \xc4\xaf regimosios srities (\xc5\xbealios spalvos, ~530 nm bangos ilgio) lazerin\xc4\x99 spinduliuot\xc4\x99._NEWLINE_AHG taikoma autokoreliaciniuose lazerio spinduliuot\xc4\x97s impuls\xc5\xb3 trukmi\xc5\xb3 matavimuose. Nor\xc4\x97dami i\xc5\xa1matuoti impulso trukm\xc4\x99, lazerin\xc4\xaf impuls\xc4\x85 padaliname \xc4\xaf dvi at\xc5\xa1akas, kurias, naudodami laikinio v\xc4\x97linimo sistem\xc4\x85, sukertame netiesiniame kristale. Keisdami v\xc4\x97linimo trukm\xc4\x99, matuojame generuojamos antrosios harmonikos energij\xc4\x85. Tokiu b\xc5\xabdu gauname impulso laikin\xc4\x99 gaubtin\xc4\x99.'